Myne fruntlike grote tho vorne gesent vnde wes yck gudes vormach, yuwer erwerdycheit to wyllen vnde tho deenste nw vnde to allen tyden. Erwerdyghen, leuen heren borgemester vnde radt der stadt Reuel, yck dancke yuwer erwerdycheit vor alle gunsten, den gy tho my hebben vnde alle fruntscap, de gy my manige reyse hebben bewesen, vnde wyl se gerne alle tyd na myneme vormoge an yw vordenen vnde vorschulden war yck kan vnde vormach. So bydde yck fruntliken ywe werdycheit, dat gy wyllen wal doen vnde laten de achte hundert mark pennynge Swedyscher munte by yw staen vnde scryuen my war se vor vth staen; yck wyl yw strax weder senden so vele pennynge Reuelscher munte als dar se vor vth staen to guder vornoghe. Ock mothe yuwe werdycheit weten, dat yck nw tor tyd byn yn Fynlant starck vnde gesunt nuliken gekomen vth Sweden. Hyr ynne, ersamen heren, syt Gode befolen to allen tyden, vnde by den pennyngen doet als yck ywe tho betruwe. Wes yck yuwer werdycheit weder kan to wyllen wesen, scolle gy my alle tyd gudthwyllych vnde bereyth ynne vynden. Gescreuen anno Domini myllesimo quingentesimo, dominica proxima ante ascensionem Domini. Her Sten Sture, rydder vnde hoffmester des rykes tho Sweden Adress: Deme erwerdyghen heren borgemesteren vnde radth der stat tho Reuele, synen bysunderghen guden gunneren, fruntliken gescreuen.